**RAAMLEPING nr 6.4-2.1/275ML**

**Päästeamet**, registrikood 70000585, aadressiga Raua 2, 10124 Tallinn (edaspidi hankija), mida esindab põhimääruse alusel peadirektor Margo Klaos

ja

**Market Group OÜ**,registrikood 14989581, aadressiga Rävala pst 6, 10143 Tallinn (edaspidi täitja), mida esindab põhikirja alusel Henri Pikk,

keda nimetatakse edaspidi käesolevas raamlepingus (edaspidi leping) pool või koos pooled, sõlmisid lepingu alljärgnevas:

1. **LEPINGU SÕLMIMISE ALUS JA DOKUMENDID**
   1. Lepingu dokumendid koosnevad käesolevast lepingust, riigihanke viitenumber 301169 „Mehitamata õhusõidukite ostmine (kordus)“ (edaspidi riigihange) alusdokumentidest, täitja poolt riigihankele esitatud pakkumusest ning lepingu lisadest ja muudatustest, milles lepitakse kokku pärast lepingule allakirjutamist.
   2. Lepingu sõlmimisel tuginetakse täitja esitatud pakkumusele, lepinguga fikseeritud kokkulepetele ning eeldatakse heas usus täitja professionaalsust ja võimekust lepingut nõuetekohaselt täita.
   3. Lepingu lisad ja lepingu muudatused on lepingu lahutamatuks osaks, moodustades lepinguga ühtse terviku.
   4. Lepinguga samaaegselt allkirjastatavad lisad:
      1. lepingu lisa 1 – riigihanke tehniline kirjeldus;
      2. lepingu lisa 2 – pakutavate droonide tehnilised tabelid;
      3. lepingu lisa 3 - üleandmise-vastuvõtmise akti vorm;
      4. lepingu lisa 4 - lepingu alusel sõlmitavate hankelepingute projekt;
   5. Lepingus kasutatavad mõisted:
      1. tööpäev – kalendripäev, mis ei ole laupäev, pühapäev ega Eesti Vabariigi seadustega kehtestatud riiklik püha;
      2. kolmas isik – mistahes füüsiline või juriidiline isik, kes ei ole lepingu pooleks.
   6. Lepingus ja lepingu lisade vahel esineva vastuolu korral lähtutakse lepingust. Hiljem sõlmitud lepingu lisa või muudatus prevaleerib ajaliselt varasema lepingu lisa või muudatuse ees. Samaaegselt allkirjastatud lisade puhul lähtutakse punktis 1.4. toodud järjestusest.
2. **LEPINGU OBJEKT**
   1. Lepingu objektiks on mehitamata õhusõidukite ehk droonide (edaspidi üldiselt ka droonid või kaup) vajaduspõhine ostmine koos nende tarnimisega hankija asukohta Pritsu, Vardja küla, Kose vald, Harjumaa riigihanke alusdokumentides sätestatud tingimustel ja korras.
      1. Kõik lepingu alusel hankijale müüdavad droonid peavad olema uued, kasutamata ja kvaliteetsed ning vastama kõikidele lepingu lisas 1 toodud tehnilises kirjelduses sätestatud tingimustele.
   2. Hankija ostab lepingu kehtivuse ajal lepingu lisas 1 toodud kahele erinevale kirjeldusele vastavaid droone.
      1. Drooni nr 1 (tehnilise kirjelduse punkt 2) andmed: Droon DJI Matrice 4T komplekt vastavalt tehnilisele kirjeldusele.
      2. Drooni nr 2 (tehnilise kirjelduse punkt 3) andmed: Droon DJI Avata 2 Fly More Combo komplekt vastavalt tehnilisele kirjeldusele.
   3. Täitja on kohustatud kauba tarnima hankija asukohta hiljemalt 1 (ühe) kalendrikuu jooksul tellimuse esitamisest/ hankelepingu sõlmimisest arvates.
      1. Pooltel on õigus kokku leppida ka lühemas ja pikemas tarneajas, olenevalt ostetavate droonide kogusest või muudest olulistest asjaoludest.
   4. Hankija ostab kaupa vastavalt vajadusele, esitades selleks tellimusi lepingus kokkulepitud tingimustel.
   5. Iga drooni komplektiga on täitja kohustatud hankijale üle andma kõikide drooni komplekti elementide eestikeelsed kasutusjuhendid nii elektrooniliselt ühes eksemplaris kui ka paberkandjal iga drooni komplekti kohta ühe eksemplari.
3. **LEPINGU HIND JA ARVELDUSTE KORD**
   1. Lepingu eeldatav maksimaalne kogumaksumus on 600 000,00 eurot, millele lisandub käibemaks (edaspidi lepingu hind).
   2. Lepingu hind on lepingu alusel esitatavate tellimuste/sõlmitavate hankelepingute eeldatav maksimaalne kogumaksumus lepingu kehtivusajal ning see ei ole pooltele siduv. Lepingu tegelik kogumaksumus selgub pärast lepingu kehtivuse lõppu ning sõltub hankija poolt esitatud tellimuste/sõlmitud hankelepingute tegelikest maksumustest.
   3. Lepingu täitmisel lähtuvad pooled drooni nr 1 ühikuhinnast 5187 (viis tuhat üks sada kaheksakümmend seitse) eurot, millele lisandub käibemaks ja drooni nr 2 ühikuhinnast 1998 (üks tuhat üheksasada üheksakümmend kaheksa) eurot, millele lisandub käibemaks. Vastavaid ühikuhindasid rakendatakse pärast esimest tellimust tellitavate droonide puhul. Esimese tellimuse ühikuhinnad tuuakse välja lepingu alusel sõlmitavas esimeses hankelepingus.
   4. Punktis 3.3. toodud kauba ühikuhinnad sisaldavad kõiki lepingu täitmiseks vajalikke kulusid, sh droonide tootmist, tarnimist ja üle andmist hankija asukohas ning garantiitingimuste täitmist. Kauba ühikuhinnad ei sõltu tellitavast kauba kogusest ning ei või hankija jaoks lepingu kehtivuse ajal tõusta.
   5. Hankija tasub kauba eest vastavalt reaalselt ostetud ja üleantud kauba kogusele.
   6. Täitja esitab arve vastavalt tellimusele/hankelepingule hiljemalt 3 (kolme) tööpäeva jooksul pärast kauba üleandmise-vastuvõtmise akti allkirjastamist.
      1. Arve väljastamise kuupäev peab olema pärast kauba üleandmise-vastuvõtmise akti allkirjastamise kuupäeva.
      2. Hankija tasub kauba eest täitja poolt nõuetekohaselt esitatud arve alusel 21 (kahekümne ühe) kalendripäeva jooksul nõuetekohase arve kättesaamisest. Arvel peab maksjaks olema märgitud Päästeamet.
   7. Juhul kui täitja arvete väljastamise süsteem ei võimalda arve väljastamist pärast kauba üleandmise-vastuvõtmise akti allkirjastamist ning sellest tulenev administratiivne koormus oleks ülemäära suur, siis on lubatud ka järgmine arve esitamise regulatsioon:
      1. arve kuupäev võib olla varasem ehk enne kauba üleandmise-vastuvõtmise akti allkirjastamist;
      2. arve maksetähtaeg peab olema vähemalt 45 (nelikümmend viis) kalendripäeva arve väljastamise kuupäevast;
      3. arve tasutakse pärast kauba üleandmise-vastuvõtmise akti allkirjastamist.
   8. Täitja esitab hankijale Eesti e-arve standardile vastava e-arve. Arved peavad vastama raamatupidamise seaduse ja käibemaksuseaduse nõuetele. Käesolevas lepingus esitatud tingimustele mittevastav arve ei kuulu tasumisele.
   9. Arve tasumise kuupäevaks loetakse vastava maksekorralduse riigikassale esitamise kuupäev.
   10. Lepingust tulenevate maksete laekumise kohaks on arvel näidatud arvelduskonto.
4. **LEPINGU TÄITMINE**
   1. Lepingu täitmine ehk kauba ostmine toimub vastavalt hankija vajadustele hankelepingute alusel. Hankelepinguna käsitletakse hankija poolt kirjalikku taasesitamist võimaldavas vormis esitatud tellimust, mis on pooltele siduv.
      1. Tellimuses esitab hankija tellitava kauba nimetuse, koguse ja muud vajalikud andmed.
      2. Täitja on kohustatud kirjalikku taasesitamist võimaldavas vormis tellimuse kinnitama hiljemalt 2 (kahe) tööpäeva jooksul tellimuse saamisest arvates. Kinnituses märgib täitja täpse tellimuse täitmise tähtaja ning tellimuse maksumuse.
      3. Kui täitja ei esita tellimuskirja kinnitust lepingu punktis 4.1.2. nimetatud tähtaja jooksul, loevad pooled tellimuskirja esitatuks tellimuskirja esitamise päevast arvates.
   2. Juhul, kui kauba ühekordse tellimuse maksumus ületab 30 000 (kolmkümmend tuhat) eurot ilma käibemaksuta, sõlmivad pooled kirjaliku hankelepingu lepingus sätestatud tingimustel.
   3. Täitja on kohustatud hankelepingu omalt poolt allkirjastama hiljemalt 3 (kolme) tööpäeva jooksul selle allkirjastamiseks saamisest arvates.
   4. Kui täitja ei ole nõus tellimust täitma või hankelepingut sõlmima või viivitab hankelepingu allkirjastamisega, on hankijal õigus pöörduda kauba ostmiseks kolmandate isikute poole. Juhul, kui kolmandalt isikult ostetud kauba hind on kõrgem lepingus sätestatust, on hankijal õigus nõuda täitjalt vastava hinnavahe hüvitamist.
   5. Lepingu pool on kohustatud viivitamatult lepingu teisele poolele teatama asjaoludest, mis takistavad lepingu nõuetekohast täitmist.
5. **ÜLEANDMISE JA VASTUVÕTMISE TINGIMUSED**
   1. Kaup peab olema pakendatud selliselt, et kauba transportimisel oleks tagatud kauba vigastusteta tarnimine sihtkohta.
   2. Täitja on kohustatud kooskõlastama lepingu punktis 12.1. nimetatud hankija kauba valduse vastuvõtjaga (esimesena nimetatud kontaktisikuga) kauba tegeliku tarnimise aja vähemalt 3 (kolm) tööpäeva enne kauba tarnet ning tarnima kauba poolte poolt kokkulepitud ajal.
      1. Täitja on kohustatud tarne teostamisel järgima lepingu täitmise käigus hankija poolt esitatud turvalisusega seotud juhiseid ja nõudeid ning vajadusel olema valmis esitama isikut tõendavat dokumenti.
   3. Täitja on kohustatud kauba valduse hankijale üle andma saatelehe alusel.
   4. Paberkandjal vormistataval saatelehel peavad kajastuma vähemalt järgmised andmed: tarne teostaja ettevõtja nimi (täitja ise või transporditeenuse osutaja); tarne teostamise kuupäev; kauba saaja nimi ehk Päästeamet; üleantavate pakendite arv; hankija lepingujärgne kontaktisiku nimi ja telefoni number (lepingu punktis 12.1. esimesena nimetatud kontaktisik); tarne teostanud isiku nimi võimalusel koos allkirjaga; hankija kauba valduse vastuvõtja nimi ja allkiri.
   5. Saateleht võib olla nii paberkandjal kui ka digitaalne.
      1. Paberkandjal saateleht peab jääma vähemalt hankijale.
      2. Digitaalse saatelehe koopia on täitja või transporditeenuse osutaja kohustatud edastama e-kirja teel lepingu punktis 12.1. toodud hankija kauba valduse vastuvõtjale või tema asendajale.
   6. Pooled ei loe kauba saatelehe allkirjastamist või tarne teostaja digitaalses seadmes kauba valduse vastuvõtmise kohta kinnituse andmist kauba vastuvõtmiseks. Kauba vastuvõtmiseks loetakse aega, kui lepingu punktis 12.1. ja 12.2. nimetatud kontaktisikud on allkirjastanud kauba üleandmise-vastuvõtmise akti.
   7. Lepingu punktis 12.1. nimetatud hankija kontaktisik on kohustatud vastuvõtmiseks esitatud kauba esimesel võimalusel, kuid mitte hiljem kui 5 (viie) tööpäeva jooksul, üle kontrollima. Kauba vastavuse korral allkirjastavad lepingu punktides 12.1. ja 12.2. toodud kontaktisikud üleandmise-vastuvõtmise akti (edaspidi akt).
      1. Aktil peavad kajastuma vähemalt järgmised andmed:
         1. lepingu pooled ning viide lepingule (lepingu sõlmimise kuupäev ja lepingu nr);
         2. kauba üleandmise kuupäev;
         3. üleantava kauba nimetus (vajadusel nimetused), kogus ja maksumus (EUR, ilma käibemaksuta);
         4. kinnitus, et kaup vastab lepingus sätestatud tingimustele;
         5. vajadusel märkused;
         6. lepingu punktis 12.1. ja punktis 12.2. nimetatud kontaktisikute nimed ja allkirjad.
      2. Pooltel on lubatud kasutada ka lepingu lisas 2 toodud akti vormi.
      3. Akti valmistab ette hankija ning edastab täitjale allkirjastamiseks digitaalselt või paberkandjal.
   8. Juhul, kui hankija avastab kauba vastuvõtmisel puudusi või muid lepingu tingimustele mittevastavusi, on hankijal õigus jätta vastuvõtmiseks esitatud kaup vastu võtmata, teavitades sellest täitjat kirjalikku taasesitamist võimaldavas vormis (edaspidi vastuväide). Täitja on kohustatud viima kauba lepingu tingimustega vastavusse viivitamatult, kuid mitte hiljem kui 10 (kümne) tööpäeva jooksul vastuväite saamisest arvates.
      1. Hankijal on õigus vastu võtta ka puudustega kaup. Sellisel juhul märgitakse kauba üleandmise-vastuvõtmise aktis kõik kõrvaldamist vajavad puudused ning määratakse tähtaeg puuduste kõrvaldamiseks.
      2. Puudusteta kauba vastuvõtmine peab olema fikseeritud kirjalikult (nt allkirjastatakse täiendav akt).
   9. Kui hankija avastab kauba tingimustele mittevastavuse pärast akti allkirjastamist, on hankijal õigus esitada kirjalik pretensioon 3 (kolme) kuu jooksul vastava akti allkirjastamisest arvates ja täitja on kohustatud omal kulul mittevastavuse likvideerima hiljemalt 10 (kümne) tööpäeva jooksul hankija kirjaliku pretensiooni esitamisest arvates.
   10. Hankija võib kauba lepingu tingimustele mittevastavusele tugineda pärast selle vastuvõtmist ja akti allkirjastamist:
       1. sõltumata sellest, et ta kaupa üle ei vaadanud ja selle mittevastavusest õigeaegselt ei teatanud, kui mittevastavus on tekkinud täitja süü läbi või kui täitja teadis või pidi teadma kauba mittevastavusest ja ei teatanud sellest hankijale enne selle üleandmist;
       2. kui kauba kasutamisel ilmnevad varjatud puudused (mida ei olnud võimalik avastada tavapärase kauba ülevaatamisega), mis ei ole kuidagi seotud kauba vääriti kasutamisega hankija poolt.
   11. Kui täitja keeldub nõuetele mittevastavat kaupa nõuetele vastavusse viimast, on hankijal õigus tellida kauba nõuetele vastavusse viimine täitja kulul kolmandalt isikult.
   12. Kauba üleandmise ajaks loetakse lepingu tingimustele vastava kauba akti allkirjastamise aega.
   13. Täitja kannab kõik lepingu täitmise ja kauba hankijale üleandmisega seotud riisiko ja kulud (sh kauba kindlustamise ja säilitamisega seonduvad kulutused) kuni hetkeni, mil poolte kontaktisikud on allkirjastanud kauba akti.
6. **OMANDIÕIGUS**
   1. Omandiõigus kaubale läheb täitjalt hankijale üle pärast kauba üleandmise-vastuvõtmise akti allkirjastamist.
7. **KVALITEET JA GARANTII**
   1. Täitja garanteerib kauba täieliku vastavuse lepingu, riigihanke alusdokumentide, edukaks tunnistatud pakkumuse ja kauba tootja tehnilistele tingimustele.
   2. Lepinguga annab täitja kõikidele lepingu alusel ostetavatele drooni komplekti elementidele (v.a akud) tootjapoolse garantii 24 (kakskümmend neli) kalendrikuud, mis hakkab kehtima alates kauba üleandmise-vastuvõtmise akti allkirjastamisest. Akudele annab täitja garantii 12 (kaksteist) kalendrikuud, mis hakkab kehtima alates kauba üleandmise-vastuvõtmise akti allkirjastamisest.
   3. Garantii hakkab kehtima alates kauba üleandmise-vastuvõtmise akti allkirjastamisest poolte poolt ja lõpeb lepingu punktis 7.2. nimetatud tähtaja möödumisel.
   4. Garantii kehtivuse ajal on täitja kohustatud omal kulul tagama kõikide kaubal ilmnenud puuduste kõrvaldamise või asendama puudusega kauba lepingutingimustele vastavaga.
   5. Kauba garantiijuhtumi korral:
      1. teavitab hankija kontaktisik täitjat juhtumist, kirjeldades rikke olemust ning edastab e-posti teel veateate;
      2. on täitja kohustatud 2 (kahe) tööpäeva jooksul veateate saamisest tuvastama rikke põhjuse ning edastama hankija kontaktisikule e-posti teel info, kuidas rike kõrvaldatakse ning millise aja jooksul;
      3. on täitja kohustatud 7 (seitsme) tööpäeva jooksul rikke tuvastamisest arvates rikke kõrvaldama, v.a erandkorras suuremahuliste garantiijuhtumite korral;
      4. erandkorras suuremahulise garantiijuhtumi korral lepivad poolte kontaktisikud rikke kõrvaldamise aja eraldi kokku tingimusel, et rikke kõrvaldamise aeg ei või olla pikem kui 30 (kolmkümmend) kalendripäeva;
      5. erandkorralisuse üle otsustamise õigus on hankijal.
   6. Garantii kaubale kaotab kehtivuse, kui hankija on omal algatusel kaupa muutnud või täiendanud.
   7. Garantii korras parandatud kaubale pikeneb garantiiaeg vastavalt parandamisel olnud aja kestvuse võrra ning garantii korras vahetatud kaubale annab täitja lepingu punktis 7.2. sätestatud garantii.
   8. Garantii korras puuduste likvideerimine ei tohi hankijale kaasa tuua täiendavaid kulusid (sh transpordikulusid), v.a juhul, kui pooled on kokku leppinud teisiti.
8. **VÄÄRAMATU JÕUD**
   1. Pool ei vastuta lepingus sätestatud kohustuse täitmata jätmise või mittenõuetekohase täitmise eest, kui see on tingitud vääramatuks jõuks olevast asjaolust.
   2. Vääramatu jõu asjaolude ilmnemisest peab pool, kes tahab oma kohustuste mittetäitmisel või mittenõuetekohasel täitmisel vääramatu jõu asjaoludele tugineda, teatama esimesel võimalusel teisele poolele.
   3. Vääramatuks jõuks lepingu tähenduses on igasugune poole tahtest sõltumatu ja sellele mitte alluv sündmus või asjaolu nagu tulekahju, sõjalise iseloomuga tegevus, streik, korratus, üleujutus või muu loetletud tunnustele vastav sündmus või asjaolu, mis takistab või teeb võimatuks poole lepingust tulenevate kohustuste nõuetekohase täitmise.
      1. Vääramatu jõud ei hõlma sündmusi, mis on põhjustatud poole või tema töötajate hooletusest või tahtlikust tegevusest.
      2. Vääramatu jõu asjaoludeks ei loeta täitja tarneraskuseid, mis tulenevad täitja tarneahela tõrgetest, personali komplekteerimise raskustest või täitja või kolmandate isikute infrastruktuuri riketest või muust sarnasest, millised asjaolud loetakse täitja äririskiks.
   4. Vääramatu jõu sündmuse või asjaolu toimest mõjutatud poole kohustuste täitmise tähtaeg pikeneb vääramatu jõu toime tähtaja võrra.
   5. Juhul, kui vääramatu jõud takistab lepingust tulenevate kohustuste täitmist ühtejärge 60 (kuuskümmend) päeva või kauem või on tõenäoline vääramatu jõu pikemaajaline kestvus, on poolel õigus leping ilma etteteatamise tähtajata ühepoolselt üles öelda.
9. **POOLTE VASTUTUS**
   1. Pooled vastutavad lepingust tulenevate kohustuste rikkumise eest.
   2. Täitja vastutab oma alltöövõtjate ja nende esindajate või töötajate tegevuse ja rikkumiste eest, nagu enda tegude eest. Mis tahes lepingu osa alltöövõtu korras täitmise või alltöövõtja poolt lepingu mis tahes osa täitmise heakskiitmine hankija poolt ei vabasta täitjat ühestki tema lepingujärgsest kohustusest.
   3. Juhul, kui hankija ei tasu vastuvõetud kauba eest tähtaegselt, on täitjal õigus nõuda hankijalt viivise tasumist suuruses kuni 0,2 (null koma kaks) % tähtajaks tasumata summalt iga tasumisega viivitatud kalendripäeva eest.
   4. Juhul, kui täitja ei anna lepingu tingimustele vastavat kaupa hankijale üle lepingu punktis 2.3. toodud või poolte poolt lepingu täitmise käigus kokkulepitud tähtaja jooksul, on hankijal õigus nõuda leppetrahvi kuni 0,2 (null koma kaks) % iga üleandmisega viivitatud kalendripäeva eest tähtaegselt üle andmata kauba hinnast.
   5. Juhul, kui täitja keeldub vastavalt lepingu punktile 4.4. hankelepingu sõlmimisest/tellimuse täitmisest või vastavalt lepingu punktile 5.11. nõuetele mittevastavat kaupa nõuetele vastavusse viimast on hankijal õigus nõuda leppetrahvi kuni 15 (viisteist) % hankelepingu/tellimuse maksumusest iga vastava juhtumi korral. Leppetrahvi suuruse määratlemise õigus on hankijal.
   6. Juhul, kui lepingu punktis 5.9. toodud juhul ei kõrvalda täitja kauba puudusi lepingus sätestatud tähtaja jooksul on hankijal õigus nõuda leppetrahvi kuni 0,2 (null koma kaks) % puudustega kauba maksumusest iga viivitatud kalendripäeva eest, millal täitja ei anna hankijale puudusteta kaupa üle.
   7. Garantiitingimuste rikkumise korral (nt garantiiremondi tähtaegadest mittekinnipidamine) on hankijal õigus nõuda täitjalt leppetrahvi kuni 0,2 (null koma kaks) % lepingu tingimustele mittevastava kauba hinnast iga garantiitingimust rikutud kalendripäeva eest.
      1. Muuhulgas on garantiitingimuste rikkumise korral hankijal õigus korraldada ise puuduste kõrvaldamine, millega seonduvad kulud kannab täitja. Hankija poolne puuduste kõrvaldamine ei vabasta täitjat käesolevas punktis sätestatud leppetrahvi tasumise kohustusest ning tagab garantii kehtivuse kuni lepingu punktis 7.2. toodud tähtaegade lõpuni.
   8. Juhul, kui hankija võtab vastavalt lepingu punktile 5.8.1. vastu puudustega kauba ja puudusi ei kõrvaldata üleandmise-vastuvõtmise aktis sätestatud tähtajaks, on hankijal õigus nõuda täitjalt leppetrahvi kuni 350 (kolmsada viiskümmend) eurot iga kohustuse täitmisega viivitatud kalendripäeva eest.
   9. Hankijal on õigus leppetrahv tasaarvestada täitjale makstava arve summast. Leppetrahvide ja viiviste arvestamisel lähtuvad pooled maksumustest koos käibemaksuga.
   10. Lepingust tulenevate viiviste ja leppetrahvide maksmine, samuti tekitatud kahju hüvitamine ei vabasta lepingut rikkunud poolt mistahes lepingujärgsete kohustuste täitmisest. Pool vabaneb vastutusest ainult juhul, kui lepingu mittetäitmise või mittenõuetekohase täitmise põhjustab vääramatu jõud.
   11. Lepinguga võetud kohustuste mittetäitmise või mittenõuetekohase täitmisega hankijale või kolmandale isikule tekitatud kahju korral kohustub täitja taastama kahju tekitamisele eelnenud olukorra või hüvitama hankija poolt olukorra taastamiseks kantud kulud.
   12. Pooled võivad kokkuleppel leppetrahvi, viivise või kahjuhüvitamise nõuet vähendada ja nõude asemel leppida kokku täiendavalt tehtavates muudes kohustustes.
   13. Piiramata teisi lepingu sätteid, astuvad pooled mõistlikke samme vähendamaks kahju, mis on või võib olla aluseks mistahes lepingujärgsele kahju hüvitamise nõudele.
10. **LEPINGU KEHTIVUS**
    1. Käesolev leping jõustub sellele allakirjutamise hetkest ja kehtib 24 (kakskümmend neli) kalendrikuud või kuni lepingu punktis 3.1. toodud maksimaalse eeldatava kogumaksumuse täitumiseni, sõltuvalt sellest kumb asjaolu saabub varem.
    2. Täita tuleb kõik tellimused/hankelepingud, mis on hiljemalt punktis 10.1. nimetatud ajaks kooskõlas lepinguga esitatud/sõlmitud.
    3. Hankijal on õigus leping üles öelda täitjaga, kes:
       1. keeldub kahel või enamal korral vastavalt lepingu punktile 4.4. hankelepingu sõlmimisest/tellimuse täitmisest;
       2. viivitab kauba hankijale üleandmisega kahel või enamal korral enam, kui 30 (kolmkümmend) kalendripäeva
       3. ei kõrvalda korduvalt kauba puudusi lepingus kokkulepitud tähtaja jooksul;
       4. rikub muul moel lepingu tingimusi oluliselt.
    4. Oluliseks lepingu rikkumiseks loeb hankija muu hulgas olukorda, kui täitja kaasab lepingu täitmisesse sellise isiku, kes on rahvusvahelise sanktsiooni subjekt Euroopa Liidu Nõukogu määruse 2022/576 tähenduses.
    5. Täitjal on õigus leping üles öelda, kui hankija viivitab kauba eest tasumisega kahel või enamal korral enam kui 30 (kolmkümmend) kalendripäeva.
    6. Pool võib lepingu igal ajal olenemata põhjusest üles öelda, teatades sellest teisele poolele vähemalt 3 (kolm) kuud ette.
    7. Lepingu lõppemisel mistahes põhjusel kohaldatakse ka pärast lepingu lõppemist neid lepingu sätteid, mis oma olemuse tõttu sätestavad poolte õigusi ja kohustusi pärast lepingu lõppemist. Eeltoodu kehtib eelkõige sätete kohta, mis kehtivad garantiitingimuste täitmise kohta, mis määravad poolte vaheliste vaidluste lahendamise, lepingu sätete tõlgendamise viisi ja poolte vastutuse ning kahju hüvitamise.
    8. Pooltel on õigus kokku leppida lepingu punktis 10.1 toodud lepingu kehtivuse aja pikendamises kuni 6 (kuue) kalendrikuu võrra eeldusel, et:
       1. lepingu punktis 3.1. toodud lepingu maksimaalne maht ei muutu ja see ei ole täitunud;
       2. lepingu olulised tingimused ei muutu.
11. **LEPINGU MUUTMINE JA LOOVUTAMINE**
    1. Lepingu ja selle lahutamatute lisade muutmine on võimalik üksnes poolte kirjalikul kokkuleppel arvestades vastaval hetkel kehtivas riigihangete seaduses sätestatut. Muudatused jõustuvad pärast allakirjutamist poolte poolt või poolte poolt määratud tähtajal. Kirjaliku vormi mittejärgimisel on muudatused tühised.
    2. Lepingut muuta sooviv pool teavitab lepingu muutmise vajadusest ja selle aluste esinemisest teist poolt, andes teisele poolele vastamiseks mõistliku tähtaja.
    3. Pool ei tohi lepingust tulenevaid õigusi ega kohustusi üle anda ega muul viisil loovutada kolmandatele isikutele teise poole kirjaliku nõusolekuta.
12. **POOLTE KONTAKTISIKUD**
    1. Hankija kontaktisikud lepinguga seotud üldistes ja lepingu täitmisega seotud küsimustes on Raido Haas, päästetöö osakonna ekspert, tel nr 5305 8473, e-posti aadress [raido.haas@paasteamet.ee](mailto:raido.haas@paasteamet.ee) või tema puudumisel Heikki Liivrand, haldusosakonna logistika talituse sõidukite ekspert, tel nr 528 0941, e-posti aadress [heikki.liivrand@paasteamet.ee](mailto:heikki.liivrand@paasteamet.ee).
       1. Hankija kontaktisik on volitatud: 1) pidama täitja kontaktisikuga läbirääkimisi, sh lepingu alusel pretensioonide esitamine ning vajadusel õiguskaitsevahendite rakendamise otsustamine; 2) esitama tellimusi; 3) võtma vastu lepingu alusel ostetud kauba ehk allkirjastama üleandmise-vastuvõtmise aktid sh vastu võtma kauba valduse.
    2. Täitja kontaktisik lepingu üldistes ja täitmisega seotud küsimustes ning üleandmise-vastuvõtmise akti allkirjastamisel on Henri Pikk, juhatuse liige, tel nr +372 5078797 , e-posti aadress [henri.pikk@marketgroup.ee](mailto:henri.pikk@marketgroup.ee).
    3. Kontaktisikute muutmisel tuleb sellest viivitamatult teist poolt kirjalikku taasesitamist võimaldavas vormis teavitada. Nimetatud teade lisatakse lepingu dokumentide juurde ja teadet ei loeta lepingu muutmiseks.
13. **MUUD TINGIMUSED**
    1. Lepingu täitmise keel on eesti keel, kui lepingus ei ole sätestatud teisiti.
    2. Lepingu täitmisel tekkinud vaidlused ja lahkarvamused lahendavad pooled läbirääkimiste teel. Kokkuleppe mittesaavutamisel lahendatakse vaidlused kohtu korras Harju Maakohtus.
    3. Lepingu täitmisel ja lepingust tulenevate vaidluste korral lähtutakse Eesti Vabariigi õigusaktidest.
    4. Lepingu üksiku sätte kehtetus ei too kaasa kogu lepingu või lepingu teiste sätete kehtetust, kui pooled oleksid lepingu sõlminud ka ilma kehtetu sätteta.
    5. Lepinguga seotud teated, mis toovad pooltele kaasa õiguslikke tagajärgi peavad olema kirjalikus vormis ning lepingu täitmisega seotud teated peavad olema kirjalikult taasesitatavas vormis.
    6. Ühe lepingu poole teade loetakse teise poole poolt kätte saaduks kui teade on saadetud elektroonilisel teel (lepingu punktis 12. toodud e-posti aadressidele) samal päeval, kui elektrooniline kiri on saadetud enne kella 17.00, pärast kella 17.00 saadetud elektrooniline kiri loetakse kättesaaduks järgmisel tööpäeval.
    7. Pooled kohustuvad teineteist teavitama oma andmete ja/või õigusliku seisundi muutumisest (sealhulgas ärinime muutus, äriühingu jagunemine, ühinemine, ümberkujundamine) hiljemalt 5 (viie) tööpäeva jooksul vastava muudatuse registreerimisest.
    8. Leping allkirjastatakse digitaalselt, mis loetakse vastavalt tsiviilseadustiku üldosa seaduse § 80 alusel võrdseks allkirjastamise kirjaliku vormiga.
14. **POOLTE REKVISIIDID**

**Hankija Täitja**

Päästeamet Market Group OÜ

Raua 2, 10124, Tallinn Rävala 6, 10143, Tallinn

Registrikood: 70000585 Registrikood: 14989581

Tel: +372 628 2000 Tel: +372 5078797

E-post: [info@paasteamet.ee](mailto:info@paasteamet.ee) E-post: [info@marketgroup.ee](mailto:info@marketgroup.ee)

(allkirjastatud digitaalselt) (allkirjastatud digitaalselt)

Margo Klaos Henri Pikk

Peadirektor Juhatuse liige

**Raamlepingu nr \_\_\_\_\_\_ lisa 3**

**Üleandmise-vastuvõtmise akti vorm**

**ÜLEANDMISE-VASTUVÕTMISE AKT**

Kauba valduse üleandmise kuupäev: \_\_\_\_\_\_\_\_\_\_\_\_\_\_\_\_\_

***PÄÄSTEAMET***, mida esindab lepingu nr \_\_\_\_ punkti \_\_\_ alusel \_\_\_\_\_\_ *(esindaja ametinimetus ja nimi)*, ühelt poolt (edaspidi hankija)

ja

\_\_\_\_\_\_\_\_\_\_\_\_\_\_\_ (teise osapoole nimi), mida esindab lepingu nr \_\_\_\_ punkti \_\_\_ alusel \_\_\_\_\_\_ *(esindaja ametinimetus ja nimi)*, teiselt poolt (edaspidi täitja)

Käesolev akt on vormistatud selle kohta, et vastavalt hankijaja täitja vahel \_\_\_\_\_ *(lepingu sõlmimise kuupäev)* sõlmitud *raam-/hankelepingule* nr \_\_\_\_\_\_\_\_, annab täitja üle ja hankija võtab vastu alljärgnevale kirjeldusele vastava kauba:

|  |  |  |
| --- | --- | --- |
| **Kauba kirjeldus** */nimetus/* | **Kogus** | **Ühiku hind**  **EUR, km-ta** |
|  |  |  |
|  |  |  |

*Kaup* on üle antud tähtaegselt: **…..*JAH/EI*………**;

*Kaup* vastab lepingus sätestatud tingimustele: ***…..JAH/EI………***

*Vajadusel märkused:*

*………………………………………………………………………………………………………………………………………………………………………………………………………………………………*

Pooled kinnitavad, et käesolevas üleandmise-vastuvõtmise aktis märgitud andmed on õiged. *Üleandmise-vastuvõtmise akt on koostatud eesti keeles kahes eksemplaris, millest üks jääb hankijale ja teine täitjale / üleandmise-vastuvõtmise akt on allkirjastatud digitaalselt.*

Hankija Täitja

……………………… ……………………

*/Allkiri/ /Allkiri*/

……………………… ……………………

*/Allkirjastaja nimi/ /Allkirjastaja nimi/*

**Raamlepingu nr \_\_\_\_ lisa 4**

**Lepingu alusel sõlmitavate hankelepingute projekt**

**HANKELEPING nr \_\_\_\_\_\_\_\_\_\_**

*/hankelepingu projektis kursiivis toodut muudetakse vastavalt vajadusele/*

*Leping on sõlmitud \_\_\_\_\_\_\_\_\_\_\_\_\_\_\_ a.*

**PÄÄSTEAMET**, registrikood 70000585, aadressiga Raua 2, 10124 Tallinn (edaspidi hankija), mida esindab põhimääruse alusel \_\_\_\_**\_\_\_\_\_\_\_\_**

ja

***TEINE OSAPOOL (raamlepingu täitja)***, registrikood \_\_\_\_\_\_\_\_, aadressiga \_\_\_\_\_\_\_\_\_\_\_\_ (edaspidi täitja), keda esindab *põhikirja/volituse* alusel \_\_\_\_\_\_\_\_\_,

edaspidi hankija ja täitja umbisikuliselt kui pool või üheskoos pooled, sõlmisid alljärgneva hankelepingu (edaspidi leping):

1. **Lepingu sõlmimise alus ja ese**
   1. Leping sõlmitakse \_\_\_ sõlmitud raamlepingu nr \_\_\_\_ (edaspidi raamleping) alusel.
   2. Lepingule kehtivad kõik raamlepingus sätestatud tingimused, kui lepingus ei ole sätestatud teisiti.
   3. Lepingu objektiks on *\_\_\_\_\_(kogus) drooni komplekti nr 1 (tootja ja mudel)* ja *\_\_\_\_\_(kogus) drooni komplekti nr 2 (tootja ja mudel)* (edaspidi kaup) ostmine koos nende kohaletoimetamisega hankija asukohta aadressil Pritsu, Vardja küla, Kose vald, Harjumaa.
      1. *Täitja on kohustatid hankija edasikoolitajatele läbi viima kaks kasutajakoolitust: ühe koolituse drooni komplekti kohta nr 1 ja ühe koolituse drooni komplekti kohta nr 2.*
         1. *Koolituste täpsed tingimused on toodud raamlepingu lisa nr 1 punktis 1.9.*
         2. *Koolituste toimumise täpsed ajad lepitakse poolte vahel kokku peale kauba tarnet tingimusel, et 2025. aasta lõpuks on koolitused läbi viidud.*
      2. *Täitja on kohustatud hankijale üle andma mõlema drooni komplekti (nii nr 1 kui ka nr 2) videona salvestatud eesti keelse kasutaja koolitusmaterjali (teooria + praktika) (edaspidi video).*
         1. *Täpsed tingimused on toodud raamlepingu lisa nr 1 punktis 1.10.*
         2. *Lepinguga annab täitja hankijale seoses videosalvestistega isiklike autoriõiguste kohta tagasivõtmatu lihtlitsentsi ja loovutab kõik talle videote tootmisega tekkivad või loovutatud varalised autoriõigused. Hankijal on õigus videoid ilma täitja kooskõlastuseta muuta ja töödelda, avalikustada ning täiendada.*
   4. Täitja on kohustatud kauba tarnima ja hankijale üle andma lepingu punktis 1.3. toodud asukohas hiljemalt *1 (ühe) kalendrikuu* jooksul lepingu sõlmimisest arvates.
   5. Lepingu alusel tellitava kauba tehniline kirjeldus on sätestatud raamlepingu lisas 1.
   6. Lepingu lahutamatud osad on raamleping, pooltevahelised kirjalikud teated ning lepingu muudatused ja lisad.
   7. Kõik lepingu muudatused sõlmitakse lepingu lisadena, mis jõustuvad pärast nende allkirjastamist poolte poolt või poolte määratud tähtajal.
2. **Lepingu maksumus**
   1. Lepingu kogumaksumus on *\_\_\_\_ (maksumus sõnadega)* eurot, millele lisandub käibemaks.
      1. *Drooni nr 1 komplekti ühikuhind on \_\_\_ (summa sõnadega) eurot, millele lisandub käibemaks.*
      2. *Drooni nr 2 komplekti ühikuhind on \_\_\_ (summa sõnadega) eurot, millele lisandub käibemaks.*
   2. Punktis 2.1. toodud kauba ühikuhinnad sisaldavad kõiki lepingu täitmiseks vajalikke kulusid, sh droonide tootmist, tarnimist ja üle andmist hankija asukohas, *kasutajakoolituste läbiviimist, videomaterjalide üleandmist* ning garantiitingimuste täitmist. Kauba ühikuhinnad ei sõltu tellitavast kauba kogusest ning ei või hankija jaoks lepingu kehtivuse ajal tõusta.
3. **Lepingu täitmine ja kauba üleandmine**
   1. Lepingu täitmise (sh kauba tarnimise, *koolituste läbiviimise ja videomaterjalide üleandmise*) täpne protsess ja ajakava lepitakse poolte kontaktisikute vahel kokku lepingu täitmise käigus lähtudes lepingus toodud muudest tingimustest.
   2. Kaup peab olema pakendatud selliselt, et kauba transportimisel oleks tagatud kauba vigastusteta tarnimine sihtkohta.
   3. Täitja on kohustatud kooskõlastama lepingu punktis 6.1. nimetatud kauba valduse vastuvõtjaga (esimesena nimetatud kontaktisikuga) kauba täpse tarnimise aja vähemalt 3 (kolm) tööpäeva enne kauba tarnet ning tarnima kauba poolte poolt kokkulepitud ajal.
   4. Koos droonidega annab täitja hankijale üle kõik nende vastuvõtmiseks, valdamiseks, kasutamiseks ja käsutamiseks vajalikud dokumendid, kaasa arvatud raamlepingu lisa 1 punktis 1.11. toodud eestikeelse kasutusjuhendi iga drooni komplekti kohta ühe eksemplari. Lisaks on täitja kohustatud hankijale üle andma eesti keelse kasutusjuhendi elektrooniliselt.
   5. *\_\_\_ (vajadusel märkida täiendavaid lepingu täitmise tingimusi).*
4. ***Poolte vastutus***
   1. *Pooled vastutavad lepingust tulenevate kohustuste rikkumise eest.*
   2. *Täitja vastutab oma alltöövõtjate ja nende esindajate või töötajate tegevuse ja rikkumiste eest, nagu enda tegude eest. Mis tahes lepingu osa alltöövõtu korras täitmise või alltöövõtja poolt lepingu mis tahes osa täitmise heakskiitmine hankija poolt ei vabasta täitjat ühestki tema lepingujärgsest kohustusest.*
   3. *Hankija teenistujatele lepingust tulenevate nõuetekohaste koolituste läbiviimisega viivitamisel poolte poolt lepingu täitmise käigus kokkulepitud tähtajast on hankijal õigus nimetatud rikkumise eest nõuda leppetrahvi kuni 200 (kakssada) eurot iga kohustuse täitmisega viivitatud kalendripäeva eest.*
   4. *Juhul kui täitja ei anna hankijale üle lepingu punktis 1.3.2. nimetatud videomaterjale poolte poolt lepingu täitmise käigus kokkulepitud tähtajaks, on hankijal õigus nimetatud rikkumise eest nõuda leppetrahvi kuni 200 (kakssada) eurot iga kohustuse täitmisega viivitatud kalendripäeva eest.*
   5. *Muus osas lähtutakse lepingu täitmisel raamlepingu punktis 9 toodud tingimustest.*
5. **Lepingu kehtivus**
   1. Leping jõustub alates hetkest, kui pooled on lepingu allkirjastanud ning kehtib kuni lepingust tulenevate kohustuste nõuetekohase täitmiseni ehk kuni lepingu alusel ostetud nõuetekohane kaup on hankijale üle antud*, koolitused läbi viidud ja videomaterjalid üle antud*.
6. **Poolte kontaktisikud**
   1. *Hankija kontaktisikud lepinguga seotud üldistes ja lepingu täitmisega seotud küsimustes on \_\_\_\_\_ /nimi, ametinimetus, tel nr ja e-posti aadress/ \_\_\_\_\_\_\_\_\_ või tema puudumisel \_\_\_\_\_ /nimi, ametinimetus, tel nr ja e-posti aadress/ \_\_\_\_\_\_\_\_\_.*
      1. *Hankija kontaktisik on volitatud: 1) pidama täitja kontaktisikuga läbirääkimisi, sh lepingu alusel pretensioonide esitamine ning vajadusel õiguskaitsevahendite rakendamise otsustamine; 2) võtma vastu lepingu alusel ostetud kauba ehk allkirjastama üleandmise-vastuvõtmise aktid sh vastu võtma kauba valduse.*
   2. Täitja kontaktisik lepingu üldistes ja täitmisega seotud küsimustes ning üleandmise-vastuvõtmise akti allkirjastamisel on *\_\_\_\_\_\_ /nimi, ametinimetus, tel nr ja e-posti aadress/*.
   3. Kontaktisikute muutmisel tuleb sellest viivitamatult teist poolt kirjalikku taasesitamist võimaldavas vormis teavitada. Nimetatud teade lisatakse lepingu dokumentide juurde ja teadet ei loeta lepingu muutmiseks.
7. **Muud tingimused**
   1. Lepingu täitmise keel on eesti keel, kui lepingus ei ole sätestatud teisiti.
   2. *Leping allkirjastatakse paberkandjal: Leping on koostatud 2 (kahes) identses juriidilist jõudu omavas eksemplaris eesti keeles, millest üks eksemplar antakse täitjale ning teine eksemplar jääb hankijale. Pooled allkirjastavad kõik lepingu leheküljed.*

*Leping allkirjastatakse digitaalselt: Leping allkirjastatakse digitaalselt, mis loetakse vastavalt tsiviilseadustiku üldosa seaduse § 80 alusel võrdseks allkirjastamise kirjaliku vormiga.*

1. **Poolte rekvisiidid**

**Hankija Täitja**

Päästeamet \_\_\_\_\_\_\_\_\_\_\_\_\_\_\_\_\_\_\_\_\_

Raua 2, 10124, Tallinn \_\_\_\_\_\_\_\_\_\_\_\_\_\_\_\_\_\_\_\_\_

Registrikood: 70000585 Registrikood: \_\_\_\_\_\_\_\_\_\_

Tel: +372 628 2000 Tel: \_\_\_\_\_\_\_\_\_\_\_\_\_\_\_\_\_\_\_\_\_\_

E-post: [info@paasteamet.ee](mailto:info@paasteamet.ee) E-post: \_\_\_\_\_\_\_\_\_\_\_\_\_\_\_

(allkirjastatud digitaalselt) (allkirjastatud digitaalselt)

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_